Sistemul sanitar din România, rușinea Europei. Oamenii mor cu zile
- Alexandru Sălăvăstru
- 27 mai 2024, 14:20
Eurostat. România este pe primul loc în Uniunea Europeană la capitolul decese din cauze prevenibile și tratabile. Țara noastră alocă mai puțin de 4% din buget pentru prevenție.
Eurostat. România, primul loc în Uniunea Europeană la decese din cauze prevenibile și tratabile
Cel mai nou raport Eurostat situează România pe primul loc în Uniunea Europeană la decese din cauze prevenibile și tratabile. De vină ar fi atât statul, cât și cetățenii.
România se află pe ultimele locuri la capitolul prevenție cu doar 30,5 euro pe cap de locuitor cheltuiți în acest sens, depășind doar Polonia, Slovacia și Bulgaria.
„Noi, românii, întotdeauna am fost pe ultimul loc, la capitolul finanțarea prevenției. Mai sunt și alți factori care influențează: educația pentru sănătate, dar și infrastructura sistemului și legislația care nu obligă nici pe asigurat, nici pe asigurător și nici pe furnizor să asigure servicii medicale preventive. Trebuie să vorbim de prevenție în sănătate și pe alte paliere, e vorba de alimentația nesănătoasă. Este vorba și de stilul de viață, de infrastructura generală a sistemului, nu numai cea legată de serviciile de sănătate“, a explicat Vasile Barbu, președintele Asociației Naționale pentru Protecția Pacienților, pentru „Adevărul“.
Austria domină topul, alocând 10,3% din bugetul pentru sănătate prevenției. Țara este urmată de Danemarca cu 8,9% și de Olanda cu 8,7%.
„Nu avem un management al controlului preventiv financiar”
Vasile Barbu a explicat că în România nu există un management al controlului preventiv financiar:
„De ce nu avem o finanțare suficientă pentru sistemul de prevenție? Pentru că „finanțăm și găuri negre în același timp. Noi nu avem un management al controlului preventiv financiar, al controlului preventiv de utilizare a resurselor din sănătate. Iată de ce utilizarea acelui fond național unic de asigurări sociale de sănătate, care este colectat de la populație, este dat la Casa de asigurări în totalitate. El este perforat de găuri negre ale sistemului de sănătate, sume foarte importante. Acestea influențează major calitatea și finanțarea“, adaugă reprezentantul pacienților.
În momentul în care vom reuși să avem un buget semnificativ mai mare la nivelul sănătății vom putea prioritiza și mai mult actele de prevenție, spune și medicul Gindrovel Dumitra, vicepreședinte al Societății Naţionale de Medicină a Familiei. „Portugalia mi se pare un exemplu extraordinar, multe dintre programele de prevenție, inclusiv prevenție primară prin vaccinare, dar și prevenție secundară prin screening, adică atingând acoperiri de între 80% și 90%, poate chiar și peste 90% dacă vorbim de vaccinare, lucru care nu poate fi decât o investiție în sănătate“, a explicat acesta.
Eurostat. 2 din 3 români nu își fac controalele medicale preventive
„Mi-aș dori ca pacientul să fie pro-activ și să vină în întâmpinarea medicilor. Să vină la medic preventiv pentru consultație. Asta înseamnă schimbarea comportamentului de sănătate“, a afirmat președintele CNAS, Valeria Herdea, în februarie.
Și medicul Gindrovel Dumitra este de părere că românii nu merg la un consult medical anual:
„Există o percepție eronată în rândul populației cum că un examen profilactic pentru prevenirea tuturor problemelor se face prin investigație, eventual un CT, din cap până în picioare, cum zic foarte mulți pacienți, sau toate analizele. Nu, un examen profilactic presupune în primul rând discuție, o consiliere cu medicul tău de familie. Apoi, medicul de familie va identifica o serie de factori de risc pe care îi va conștientiza în ceea ce privește evoluția unor formațiuni tumorale sau a unor boli.
Consumul de alcool, o alimentație dezechilibrată și, bineînțeles, un regim sedentar, o activitate fizică deficitară, toate astea contribuie la mortalitatea prin boli cardiovasculare și nu doar. Și pot fi prevenite nu doar prin analize, cât prin schimbarea comportamentului și schimbarea stilului de viață“, ne lămurește Gindrovel Dumitra.